༄༅། །ཁྱད་པར་དུ་འཕགས་པའི་བསྟོད་པ།[[1]](#footnote-20)༄༅༅། །རྒྱ་གར་སྐད་དུ། བི་ཤིཥྚ་:སྟ་བཿ[[2]](#footnote-21)། བོད་སྐད་དུ། ཁྱད་པར་དུ་འཕགས་པའི་བསྟོད་པ། དེ་བཞིན་གཤེགས་པ་ཐམས་ཅད་ལ་ཕྱག་འཚལ་ལོ། །བདག་ནི་སྟོན་པ་གཞན་སྤངས་ནས། །བཅོམ་ལྡན་ཁྱོད་ལ་སྐྱབས་མཆིས་པ། །དེ་ཅིའི་སླད་དུ་ཞེ་ན་ཁྱོད། །སྐྱོན་མི་མངའ་ལ་ཡོན་ཏན་ལྡན། །གང་ཕྱིར་འཇིག་རྟེན་སྐྱོན་ལ་དགའ། །ཡོན་ཏན་འཛིན་:པར་ཞེན་[[3]](#footnote-22)པས་ན། །སྐྱོན་ཡང་ཡོན་ཏན་ལྟར་མཐོང་ནས། །གཞན་ལ་སྐྱབས་སུ་མཆིས་པར་གྱུར། །ཁྱབ་འཇུག་དབང་ཕྱུག་ལ་སོགས་པ། །དེ་ལ་སྐྱེ་བོ་དགའ་དད་པས། །དེ་ཡི་ཡོན་ཏན་གང་བསྒྲགས་པ། །ཁྱོད་ཀྱི་བསྟན་ལ་དེ་དག་སྐྱོན། །ལྷ་ཆེན་:ཁྲོས་པའི་[[4]](#footnote-23)མདའ་གཅིག་གིས། །གྲོང་ཁྱེར་སུམ་བརྩེགས་བསྲེགས་ཞེས་གདའ[[5]](#footnote-24)། །ཁྱོད་ཀྱི་ཡེ་ཤེས་མདའ་ཆེན་གྱིས། །ཁྲོ་བའི་སེམས་ཉིད་ངེས་པར་བསྲེགས། །ལྷ་ཆེན་གྱིས་ནི་འདོད་པ་དག །བསྲེགས་[[6]](#footnote-25)ཉེས་པས་ན་ཕྱིར་ཡང་དྲངས། །ཁྱོད་ཀྱི་ཡེ་ཤེས་ཞུགས་ཀྱིས་ནི། །འདོད་པ་རྩད་

1-3

བཅད་བསྲེགས་ནས་བཏོན། །ལྷ་ཆེན་ཐིག་ལེའི་[[7]](#footnote-26)མཆོག་མ་ལ། །ཆགས་པ་སྐྱེས་པས་གདོང་:བཞི་བྱུང་[[8]](#footnote-27)། །བདུད་ཀྱི་བུ་མོ་སྒེག་མོ་[[9]](#footnote-28)ཡིས། །ཁྱོད་ཀྱི་བ་སྤུའི་རྩེ་མ་གཡོས། །ལྷ་ཆེན་ཕྱེད་ནི་ཆུང་མ་བས། །ངུར་པ་ཡིས་ཀྱང་ཐུབ་མ་ལགས། །ཁྱོད་ནི་བདེ་བར་བགྱིད་པ་ཡི། །འདོད་པ་ཉིད་ཀྱིས་རྨོངས་མ་གྱུར། །འཁོར་ལོ་མདུང་ཐུང་ཅན་དག་གིས། །བདུད་སྟོབས་དེ་ལས་རྒྱལ་མི་ནུས། །ཁྱོད་ནི་འཁོར་ལོ་མདུང་མེད་པར། །བྱམས་པའི་མཚོན་གང་ལགས་པས་རྒྱལ། །རྒན་པོས་ཁྱབ་འཇུག་མདའ་ཡིས་བསྣུན། །ལྷ་ཆེན་མགྲིན་པ་སྔོ་[[10]](#footnote-29)གྱུར་པས། །ལྷ་འདི་གཉིས་ལ་གནོད་བགྱིད་མཆིས། །མགོན་ཁྱོད་གནོད་བགྱིད་བྲལ་བ་ལགས། །ཁྱབ་འཇུག་མི་ཐུང་གཟུགས་བསྒྱུར་ནས། །གཡོ་ཐབས་ཀྱིས་ནི་སྟོབས་ལྡན་བསླུས། །ཁྱོད་ནི་གཡོ་ཡང་མཁྱེན་གྱུར་ལ། །གཞན་དག་ལ་ཡང་སླུ་[[11]](#footnote-30)མི་མཛད། །མགོན་ཁྱོད་རྫུ་འཕྲུལ་:ཙམ་བླང་གི[[12]](#footnote-31)། །རྨད་བྱུང་གང་གིས་མཐོང་བ་དེས། །ཁྱབ་འཇུག་འཇིག་རྟེན་གསུམ་བརྒལ་བ། །འཕྱེ་བོ་མཆི་[[13]](#footnote-32)བ་བཞིན་དུ་མཐོང་། །གཞོན་ནུ་ཚངས་པར་སྤྱོད་པ་ན། །དྲུག་ལྡན་མ་དང་ལྷན་ཅིག་སྤྱོད། །ཁྱོད་ཀྱིས་འཁྲིག་པའི་སྦྱོར་བ་བདུན། །ཐལ་བ་བཞིན་དུ་བགྱིས་པར་གྱུར། །ཚངས་སོགས་འཇིག་རྟེན་འབྱིན་པ་པོ། །བདག་གཅིག་[[14]](#footnote-33)ཡིན་པར་སྨྲ་ཞེས་གྲག །དེ་ཉིད་གཟིགས་ཁྱོད་འཇིག་རྟེན་དང་། །དེ་ཡང་ལས་ལས་སྐྱེས་ཞེས་བསྟན། །བརྒྱ་བྱིན་གྱིས་ནི་བཤོལ་མེད་མ། །མཐོང་ནས་འདོད་པས་རྨོངས་ཞེས་གྲག །དཔའ་ཁྱོད་འདོད་པ་ཉིད་ཀྱིས་ནི། །མ་རྨོངས་སླད་དུ་བཙུན་མོ་བཏང་། །སྒྲ་གཅན་ལག་པས་ཟླ་བ་ཡང་། །དབང་མེད་པར་ནི་མིད་པ་ལགས། །མངའ་བརྙེས་[[15]](#footnote-34)ཁྱོད་ལ་སེམས་ཅན་གང་། །དབང་མེད་བགྱིད་པ་དེ་མ་མཆིས། །མི་དབང་དགའ་བྱེད་གོས་སྲེད་སོགས། །ནགས་ཚལ་ནས་ནི་ཕྱིར་ཡང་མཆིས། །:བདེ་བར་གཤེགས་ཁྱོད་དབེན་པ་ཡི[[16]](#footnote-35)། །

1-4

བདུད་རྩིས་ངོམས་ལས་[[17]](#footnote-36)ཕྱིར་མི་བྱོན། །མཆོད་སྦྱིན་ལ་ནི་ཕྱུགས་འགུམས་པར། །དྲང་སྲོང་རྣམས་ནི་སྨྲ་ཞེས་གྲག །སྡིག་མེད་ཁྱོད་ཀྱིས་གྲོག་མ་ལའང་། །གནོད་པ་བགྱིད་པར་རྗེས་མ་གནང་། །གཞན་དག་རང་དོན་མཆོད་སྦྱིན་ལ། །གཞན་:གྱི་སྲོག་གི་[[18]](#footnote-37)སྦྱིན་སྲེག་བྱེད། །གཞན་གྱི་དོན་དུ་ཁྱོད་གཅིག་པུ། །རང་གི་སྲོག་གིས་སྦྱིན་སྲེག་མཛད། །དྲང་སྲོང་དམོད་མེ་མི་བཟད་པས། །སྐྱེ་བོ་མང་པོ་:བསྲེགས་པར་འགྱུར[[19]](#footnote-38)། །ཁྱོད་ཀྱིས་[[20]](#footnote-39)ཡེ་ཤེས་མེ་ཡིས་ནི། །སྐྱེ་བོ་རྣམས་ཀྱི་སྐྱེ་རྒྱུ་བསྲེགས། །:རྒྱས་པ་དྲན་པའི་མཐུ་ཆུང་བས། །མང་པོ་བགྱིས་པའི་ཚིག་དག་ནི། །ལྟག་འོག་འགལ་བར་གྱུར་ཅེས་ཐོས། །ཐུབ་པ་ཁྱོད་ཀྱི་ཀུན་ཀྱང་མིན[[21]](#footnote-40)། །དྲང་སྲོང་དམོད་པ་གྲུབ་པ་ལས། །དཀའ་ཐུབ་གྲུབ་པར་རྗེས་སུ་དཔག །མགོན་ཁྱོད་ཐུགས་རྗེ་གྲུབ་པ་ལས[[22]](#footnote-41)། །དཀའ་ཐུབ་གྲུབ་པར་རྗེས་སུ་དཔག །ལྷ་ཆེན་འདོད་པ་ཅན་གྱི་མཚན། །དྲང་སྲོང་རྣམས་ཀྱི་དམོད་པས་ལྷུང་། །ཁྱོད་ཀྱིས་[[23]](#footnote-42)ཕུང་ཁྲོལ་མཐའ་དག་གི། །རྩ་བ་འདོད་པ་ཉིད་ལྷུང་བགྱིས། །གླིང་ལས་སྐྱེས་སོགས་ཕལ་ཆེར་ནི། །གཞན་གྱིས་[[24]](#footnote-43)གང་སྨྲས་སྨྲ་བར་བགྱིད། །ཁྱོད་ཀྱིས་ཐུན་མོང་མ་ཡིན་ཆོས། །རང་གིས་[[25]](#footnote-44)ཐུགས་སུ་ཆུད་ནས་བསྟན། །མུ་སྟེགས་ཅན་གྱི་རིག་བྱེད་ཚིག །དབེན་པ་ཁོ་ནར་སྨྲ་བར་བགྱིད། །ཁྱོད་ཀྱིས་བསྒྲགས་ནས་སེང་གེ་ཡི། །སྒྲ་ཡིས་ཆོས་དག་སྟོན་པར་མཛད། །གྲངས་ཅན་བྷ་:ར་དྭ་ཛ་ནི[[26]](#footnote-45)། །དེ་ཉིད་མཐོང་ཡང་དཔྱིད་ལྡན་ལ། །ཡོངས་སུ་ཆགས་ཀྱི་གཙོ་ཁྱོད་ཀྱི། །སློབ་མའང་བུད་མེད་ཉིད་མ་ཆགས། །འུག་པ་པས་ནི་དམན་པ་ལས། །ཁྱད་པར་ཅན་ལ་སྦྱིན་ཞེས་བསྟན། །མགོན་པོ་ཁྱོད་ནི་ཐུགས་རྗེ་ཡིས། །ཁྱི་ལའང་སྦྱིན་པར་བྱ་ཞེས་གསུངས། །ལུས་ཀྱི་[[27]](#footnote-46)དཀའ་ཐུབ་བགྱིས་[[28]](#footnote-47)པ་ཡིས། །མདུད་པ་འཇིག་པར་གཅེར་བུས་འཚལ། །ཁྱོད་ནི་ཐུགས་ཀྱི་དཀའ་ཐུབ་ཀྱིས། །མདུད་པ་འཇིག་པར་བཞེད་པ་ལགས། །རྟོག་གེ་པ་དག་

1-5

དངོས་པོ་རྣམས། །ལྟོས་[[29]](#footnote-48)པ་མེད་པར་གྲུབ་པར་འཚལ། །ཚིག་དབང་ཁྱོད་ཀྱིས་ཅུང་ཟད་ཀྱང་། །མི་ལྟོས་[[30]](#footnote-49)མེད་ཅེས་ལེགས་པར་གསུངས། །ནེ་ཙོས་ཉི་མ་བརྟོལ་ནས་ནི། །ཐར་པ་མཆིས་པར་བཤད་ཅེས་གྲག[[31]](#footnote-50) །ཁྱོད་ནི་མྱ་ངན་འདས་བརྙེས་ལ། །གང་དུ་ཡང་ནི་གཤེགས་མ་མཆིས། །ཐར་པ་རྒྱུད་གཞན་སྐྱེད་[[32]](#footnote-51)པ་དང་། །ནེ་[[33]](#footnote-52)ཙོས་ལམ་གཞན་སོང་བར་གྱུར། །ཁྱོད་ཉིད་[[34]](#footnote-53)ལམ་གང་ནས་གཤེགས་པ། །དེ་ཉིད་ནས་ནི་སློབ་མའང་མཆི། །ཁྱབ་འཇུག་དག་གིས་[[35]](#footnote-54)བུད་མེད་ནི། །སྟོང་ཕྲག་དྲུག་ཅུ་ཡོངས་བཟུང་གྱུར། །སྟོན་པ་འཇིག་རྟེན་འདས་ཁྱོད་ལ། །བདག་གི་མེད་ཅིང་ཡོངས་འཛིན་མེད། །ཀ་ཤི་མཛེས་དགའ་མོ་ལ་ནི། །རྒྱས་པ་ཡོངས་ཆགས་རྣམ་པར་འགྱུར། །ཁྱོད་ཁབ་བཞུགས་ནའང་ཕུང་ཁྲོལ་བའི། །གདོན་གྱིས་དབང་པོ་རྨོངས་མ་གྱུར། །རྒྱས་པ་འདོད་གདུངས་གཡེན་སྤྱོ་བས། །བུད་མེད་ཀྱི་ནི་རྡོག་པས་བསྣུན། །ཁྱོད་ནི་ཁྱིམ་པར་བཞུགས་ན་ཡང་། །ཕྱིར་ཞིང་འཁྲུག་པར་འགྱུར་བ་མེད། །དགའ་བྱེད་ཆུང་མའི་དོན་གྱི་ཕྱིར། །རྒྱ་མཚོའི་ཕ་རོལ་སོན་ཅེས་གྲག །ཁྱོད་ཀྱིས་བུད་མེད་སྟོང་ཕྲག་ནི། །བརྒྱད་ཅུ་སྤངས་ནས་ནགས་སུ་གཤེགས། །རྣ་[[36]](#footnote-55)ཅན་འཐབ་དཀའ་ལ་སོགས་ལ། །ཁྱབ་འཇུག་གིས་ནི་གནོད་པ་བརྩམས། །སེམས་ཅན་རྣམས་ལ་:ཕན་བཞེད་[[37]](#footnote-56)པ། །ཁྱོད་ཀྱིས་སྲོག་ཀྱང་བཏང་བ་མཛད། །ཁྱབ་འཇུག་གིས་ནི་སྒྱུ་བྱས་ནས། །གོམ་གསུམ་གྱིས་ཕྲོགས་གང་ཡིན་པའི། །ས་དེ་ངེས་པར་ཐར་བཞེད་པ། །ཁྱོད་ཀྱིས་རྩ་བཞིན་བཏང་བར་གྱུར། །དགའ་བྱེད་སྲོག་གཅོད་བྱེད་པའི་མདས། །འཇིག་རྟེན་རྒྱལ་རིགས་མེད་བྱས་ནས། །གྲགས་པ་ཐོབ་པ་གང་ཡིན་དེ། །ཁྱོད་ཀྱི་བསྟན་ལ་གྲགས་པ་མིན། །སྒྲ་ངན་དང་ནི་སྐྱ་བསེང་[[38]](#footnote-57)དག །གང་གི་ཕྱིར་ནི་གཡུལ་བཀྱེ་བའི། །དཔལ་དེ་ཁྱོད་ཀྱིས་འཁྲི་ཤིང་ནི། །གདུག་པ་བཞིན་དུ་སྤངས་ནས་གཤེགས། །ཁྱོད་ཀྱི་བསྟན་པ་རྙེད་པ་ན། །

1-6

ཐང་ཤིང་ནགས་ན་ལྷ་ཆེན་པོ། །རྣལ་འབྱོར་དབང་ཕྱུག་སྤྱོད་པ་པོ། །དེ་ནི་མི་ཤེས་སྤྱོད་པར་བས། །དབང་པོ་གཤོལ་[[39]](#footnote-58)མེད་བྱི་བོ་ཞེས། །བྲམ་ཟེ་ད་དུང་བར་དུ་སྒྲོགས། །ཁྱོད་ཀྱིས་[[40]](#footnote-59)འབྲས་བུ་མཆོག་བརྙེས་པའི། །གྲགས་པ་བརྒྱ་བྱིན་སྒྲོགས་པར་གྱུར། །ཁྱབ་འཇུག་དག་ནི་ནག་བཀྲ་[[41]](#footnote-60)བོས། །བྲེད་འཐོམས་གྱུར་ནས་ཀུན་གཏོང་གི། །ཁྲི་ཡི་འོག་ཏུ་ཞུགས་པར་གྱུར། །གཙོ་ཁྱོད་ཀུན་དུ་བསྙེངས་མི་མངའ། །སྐྱེ་དགུའི་བདག་པོ་རང་ཉིད་ཀྱི། །བུ་མོ་དང་ནི་འཁྲིག་ཅེས་ཐོས། །ཐུབ་པ་ཁྱོད་ཀྱི་སློབ་མ་ཡང་། །ཚངས་པར་སྤྱོད་པ་སྐྱོན་མ་མཆིས། །བྲམ་ཟེ་རྣམས་ནི་དགེ་སྡིག་དག །སྦྱིན་པ་ལེན་ཅིང་འཕོ་བར་སྨྲ། །ཁྱོད་ཀྱིས་བྱས་:པ་ཆུད་མི་ཟ[[42]](#footnote-61)། །མ་བྱས་པ་དང་ཕྲད་མེད་གསུངས། །སེར་སྐྱས་བདག་གི་མཚན་ཉིད་ནི། །ཤེས་དང་ལྡན་པ་[[43]](#footnote-62)རབ་ཏུ་བརྟགས། །ཁྱོད་ཀྱིས་[[44]](#footnote-63)དེ་ལྟར་ཡིན་ན་བདག །མི་རྟག་ཉིད་དང་ལྡན་ཞེས་བསྟན། །གཟེགས་ཟན་གྱིས་ནི་ཤེས་ལས་བདག །གཞན་དང་ཁྱད་[[45]](#footnote-64)པར་ཡོངས་སུ་བརྗོད། །ཁྱོད་ཀྱིས་[[46]](#footnote-65)དེ་ནི་ཤེས་མེད་ན། །ཤིང་དང་འདྲ་བར་ཐལ་འགྱུར་གསུངས། །གཅེར་བུས་ལུས་ཀྱི་ཚད་བཞིན་དུ། །སྲོག་ནི་ཞུམ་དང་རྒྱས་པར་སྨྲ། །ཁྱོད་ཀྱིས་དེ་ནི་ཕྱོགས་གཅིག་ན[[47]](#footnote-66)། །རྣམ་པར་འཇིག་པར་འགྱུར་ཞེས་གསུངས། །བྲམ་ཟེས་འགྲོ་བ་རྣམས་ཀྱི་རྒྱུ། །སྐྱེས་བུ་རྟག་[[48]](#footnote-67)པ་ཡིན་ཞེས་བསྟན། །ཁྱོད་ཀྱིས་རྟག་[[49]](#footnote-68)པ་ཞེས་བྱ་བའི། །རྒྱུ་ནི་ཅི་ཡང་མེད་ཅེས་གསུངས། །བདག་ཉིད་ཆེན་པོ་དུག་ཅན་པའི། །སྲས་པོ་སྟོང་ཕྲག་དྲུག་ཅུ་དག །སེར་སྐྱས་བལྟས་པ་ཙམ་གྱིས་བསྲེགས། །དེ་ལའང་ཁྱོད་ནི་ཐུགས་རྗེ་མཛད། །སེར་སྐྱ་དེ་ཉིད་རིག་པས་ནི། །གཙོ་[[50]](#footnote-69)ལས་འགྲོ་བ་སྐྱེ་བར་བཤད[[51]](#footnote-70)། །ཁྱོད་ཀྱི་འགྲོ་བའི་སྐྱེ་བ་ནི། །ཉོན་མོངས་ལས་ལས་བྱུང་བར་བསྒྲགས། །སེར་སྐྱ་ལ་སོགས་ཐར་པ་ཡི། །བདག་ནི་སྲིད་པའི་རྒྱུ་ཞེས་ཟེར། །ཁྱོད་ནི་ཞི་བར་གཤེགས་གྱུར་ནས། །

1-7

ཞུགས་གུམ་ལྟ་བུར་བགྲང་དུ་མེད། །མུ་སྟེགས་བྱེད་པ་ཁ་ཅིག་ནི། །ཐར་པ་འགྲོ་དང་ལྡན་ཞེས་སྨྲ། །གང་ལ་འགྲོ་ཡོད་དེ་འཁོར་བ། །ཁྱོད་ཀྱིས་[[52]](#footnote-71)ཐུགས་སུ་ཆུད་ནས་བསྟན། །གཅེར་བུས་ཀུན་དགའ་ར་བ་སོགས། །རྩིག་[[53]](#footnote-72)པ་སྡིག་པའི་རྒྱུ་ཞེས་ཟེར། །ཐམས་ཅད་མཁྱེན་པ་ཁྱོད་ཉིད་ནི། །དེ་ཉིད་བསོད་ནམས་རྒྱུ་ཞེས་གསུངས། །ལུས་ལས་ལུས་གཞན་དག་ཏུ་ནི། །ཕྲ་བའི་སྲོག་ནི་འཕོ་ཞེས་གྲག །ཁྱོད་ཀྱི་ལུས་ལས་གཞན་གྱུར་པའི། །སྲོག་ནི་ཡོད་པ་མིན་ཞེས་གསུངས། །ཁྲོས་པས་གཡུལ་ངོར་བསད་ན་ནི། །བདེ་འགྲོར་འགྱུར་ཞེས་རྒྱས་པ་ཟེར། །མགོན་པོ་ཁྱོད་ཀྱིས་གནས་སྐབས་དེའི། །སེམས་ནི་ངན་འགྲོ་ཡིན་ཞེས་གསུངས། །སྐྱ་བསེང་བུ་ནི་བརྗོད་བྱས་ན[[54]](#footnote-73)། །བསོད་ནམས་འགྱུར་ཞེས་སོ་སོར་སྨྲ། །གང་ཞིག་བགྲོད་མིན་བགྲོད་བྱེད་པ། །དེ་དག་ཁྱོད་ཀྱི་བསྟན་ལ་སྨད། །སྐེམ་བྱེད་དབང་པོ་ཉེ་དབང་པོ། །དྲག་པོ་ལ་སོགས་འཇིགས་པ་དང་། །བསྡིགས་[[55]](#footnote-74)ཕྱིར་མཚོན་ཆ་རྟག་ཏུ་ཐོགས། །ཁྱོད་བསྙེངས་བྲལ་ཞིང་བསྡིགས་མི་མཛད། །ཁྱོད་ནི་སུས་ཀྱང་མི་བསྙེངས་ལ། །སུ་ལའང་བསྡིགས་པར་མི་མཛད་པས། །ཁྱོད་ཉིད་གཅིག་པུ་[[56]](#footnote-75)མཚོན་མི་བསྣམས། །དེས་ན་འགྲོ་བ་རྣམས་ལས་འཕགས། །སྨྲ་པོ་ཉོན་མོངས་བཅས་པའི་ཚིག །རིག་བྱེད་ལ་སོགས་ཚིག་དག་ནི། །ཕལ་ཆེར་ལྟག་འོག་འགལ་བ་ལགས། །ཁྱོད་ཀྱི་ཐམས་ཅད་མཁྱེན་པའི་གསུང་[[57]](#footnote-76)། །གཞན་གྱི་བསྟན་བཅོས་གཞན་དག་ནི། །ཕལ་ཆེར་སྔ་ཕྱི་འགལ་བ་ལས[[58]](#footnote-77)། །ཁྱོད་ཉིད་ཀྱི་ནི་གཞུང་ལུགས་དག །ཐོག་མ་བར་མཐར་སྐྱོན་མ་མཆིས། །ཆོས་འདོད་པ་དག་དམངས་རིགས་ལ། །བློ་གྲོས་སྦྱིན་པར་བྱ་མིན་ཟེར། །ཁྱོད་ནི་[[59]](#footnote-78)གདོལ་པ་རྣམས་ལ་ཡང་། །ཐུགས་རྗེས་དམ་ཆོས་སྟོན་པར་མཛད། །ལྗོན་ཤིང་བཟང་པོ་རྣམས་སྤངས་ནས། །ངན་པ་ལ་ནི་སུ་ཞིག་བརྟེན། །འདོད་ཆགས་བྲལ་བརྙེས་[[60]](#footnote-79)ཁྱོད་བཞུགས་ན། །

1-8

མཁས་པ་སུ་ཞིག་སྟོན་གཞན་འདུད། །སེར་སྐྱས་ཡུལ་རྣམས་ལ་སྤྱད་[[61]](#footnote-80)བཞིན། །ཡེ་ཤེས་འགྱུར་མཆི་སྡིག་བྲལ་བ། །ཁྱོད་ཀྱིས་ཀུན་ནས་ཉོན་མོངས་ལ། །ཐར་པ་ག་ལ་ཡོད་ཅེས་གསུངས། །བསོད་ནམས་བྱས་པའི་ཚོགས་དག་ནི། །སེམས་ཅན་རྣམས་ལ་ཡོངས་བསྔོ་བར། །བཅོམ་ལྡན་ཁྱོད་ཀྱིས་[[62]](#footnote-81)གང་གསུངས་པ། །དེ་གཞན་བསྟན་བཅོས་ལས་མ་བཤད། །ལྷ་རྟེན་དང་ནི་མཆོད་སྦྱིན་ལ། །སེམས་ཅན་གསོད་པར་བྱེད་པ་གང་[[63]](#footnote-82)། །འཇིག་རྟེན་པ་ནི་ཆོས་སུ་འཚལ། །ཁྱོད་ཀྱི་བསྟན་ལ་དེ་:དག་སྨད[[64]](#footnote-83)། །གང་ཞིག་སྲོག་ཆགས་ལ་རྟག་གནོད། །དེ་ལ་ཆོས་ཉིད་ག་ལ་ཡོད། །གཙོ་བོ་ཁྱོད་ཀྱིས་རང་ཉིད་ཀྱི། །སྲོག་གིས་སེམས་ཅན་ལེགས་པར་བསྲུངས[[65]](#footnote-84)། །ཤཱཀྱའི་རྒྱལ་རིགས་འཁྲུངས་ཁྱོད་ཀྱིས། །གང་ཞིག་བདེན་དང་མི་སླུ་[[66]](#footnote-85)དང་། །ཚངས་པར་སྤྱོད་དང་དུལ་བ་དང་། །བརྩེར་ལྡན་དམ་ཆོས་ལགས་པར་དགོངས། །རིག་བྱེད་མཐའ་ལ་འབྱམས་པས་ཀྱང་། །གཡུལ་ངོར་དགྲ་མངོན་འོངས་བསད་ཅེས། །འཇིག་རྟེན་སྨྲ་ཡི་ཁྱོད་ཀྱིས་ནི། །དགྲ་ལའང་སྙིང་རྗེ་བྱ་ཞེས་གསུངས། །གཞོན་ནུས་རང་གི་ཞང་པོ་ལ། །མདུང་གིས་བསྣུན་ཞེས་བཀའ་མཆིད་གདའ། །དཔའ་:བོ་ཁྱོད་ཀྱིས་[[67]](#footnote-86)ཉོན་མོངས་པའི། །དྲ་བ་ཤེས་རབ་མཚོན་གྱིས་དྲལ། །ཁྱབ་འཇུག་གིས་ནི་རང་ཉིད་ཀྱི། །སླས་ཀྱང་ཡོངས་སུ་བསྐྱབ་མ་ནུས། །གཙོ་བོ་:ཁྱོད་ཀྱིས་[[68]](#footnote-87)སེམས་ཅན་ཀུན། །བསྐྱབ་པའི་སླད་དུ་བརྩོན་པ་ལགས། །རྒན་པོས་སྦྱར་བའི་འཇིགས་ཤེས་ནས། །ཁྱབ་འཇུག་གིས་ནི་བཅོམ་བརླག་[[69]](#footnote-88)བཏང་། །ཐུབ་པ་ཁྱོད་ལ་བསྙིངས་[[70]](#footnote-89)བགྱིད་གང་། །སེམས་ཅན་དེ་ནི་འགའ་མ་མཆིས། །ཁྱབ་འཇུག་གིས་ནི་གཉེན་འདུན་དག །ལེ་ལན་གྱིས་ནི་གཏུགས་པར་གྱུར། །ཁྱོད་ཀྱི་[[71]](#footnote-90)གཉེན་འདུན་ཐམས་ཅད་ནི། །འཁོར་བ་ལས་ནི་རྣམ་པར་སྒྲོལ། །མུ་སྟེགས་ཅན་གྱི་གཞུང་ལུགས་ལ། །ཇི་ལྟ་ཇི་ལྟར་རྣམ་བསམས་

1-9

1. མཚན་བྱང་འདི་གཞུང་ལས་བླངས་ཏེ་བཀོད། [↑](#footnote-ref-20)
2. སྟཱ་པ། པེ་ཅིན། སྣར་ཐང་། [↑](#footnote-ref-21)
3. ལ་ཞན། པེ་ཅིན། སྣར་ཐང་། [↑](#footnote-ref-22)
4. འཁྲོས་པས། པེ་ཅིན། འཁྲོས་པའི། སྣར་ཐང་། [↑](#footnote-ref-23)
5. གྲག པེ་ཅིན། སྣར་ཐང་། [↑](#footnote-ref-24)
6. བསྲེག པེ་ཅིན། སྣར་ཐང་། [↑](#footnote-ref-25)
7. ལེ། པེ་ཅིན། སྣར་ཐང་། [↑](#footnote-ref-26)
8. བཞི་ཕྱུང་། པེ་ཅིན། གཞི་ཕྱུང་། སྣར་ཐང་། [↑](#footnote-ref-27)
9. པ། པེ་ཅིན། སྣར་ཐང་། [↑](#footnote-ref-28)
10. སྔོར། པེ་ཅིན། སྣར་ཐང་། [↑](#footnote-ref-29)
11. བསླུ། པེ་ཅིན། སྣར་ཐང་། [↑](#footnote-ref-30)
12. རྣམ་འཕྲུལ་བ། པེ་ཅིན། སྣར་ཐང་། [↑](#footnote-ref-31)
13. འཆི། པེ་ཅིན། [↑](#footnote-ref-32)
14. ཅག པེ་ཅིན། སྣར་ཐང་། [↑](#footnote-ref-33)
15. བརྙེད། པེ་ཅིན། སྣར་ཐང་། [↑](#footnote-ref-34)
16. བདེ་གཤེགས་ཁྱོད་ནི་དབེན་པ་ཡི པེ་ཅིན། [↑](#footnote-ref-35)
17. པས། པེ་ཅིན། སྣར་ཐང་། [↑](#footnote-ref-36)
18. གྱིས་སྲོག་གིས། པེ་ཅིན། སྣར་ཐང་། [↑](#footnote-ref-37)
19. བསྲེག་པར་གྱུར། པེ་ཅིན། སྣར་ཐང་། [↑](#footnote-ref-38)
20. ཀྱི། པེ་ཅིན། སྣར་ཐང་། [↑](#footnote-ref-39)
21. -རྒྱས་པ་དྲན་པའི་མཐུ་ཆུང་བས། །མང་པོ་བགྱིས་པའི་ཚིག་དག་ནི། །ལྟག་འོག་འགལ་བར་གྱུར་ཅེས་ཐོས། །ཐུབ་པ་ཁྱོད་ཀྱི་ཀུན་ཀྱང་མིན། ། པེ་ཅིན། སྣར་ཐང་། [↑](#footnote-ref-40)
22. ལ། པེ་ཅིན། སྣར་ཐང་། [↑](#footnote-ref-41)
23. ཀྱི་ པེ་ཅིན། སྣར་ཐང་། [↑](#footnote-ref-42)
24. གྱི། པེ་ཅིན། [↑](#footnote-ref-43)
25. གི། པེ་ཅིན། སྣར་ཐང་། [↑](#footnote-ref-44)
26. རདྡྷ་ཛ་ན། པེ་ཅིན། རདྷྭ་ཛ་ན། སྣར་ཐང་། [↑](#footnote-ref-45)
27. ཀྱིས། པེ་ཅིན། སྣར་ཐང་། [↑](#footnote-ref-46)
28. བགྱིད། པེ་ཅིན། སྣར་ཐང་། [↑](#footnote-ref-47)
29. བལྟོས། པེ་ཅིན། སྣར་ཐང་། [↑](#footnote-ref-48)
30. བལྟོས། པེ་ཅིན། སྣར་ཐང་། [↑](#footnote-ref-49)
31. གྲགས། པེ་ཅིན། [↑](#footnote-ref-50)
32. བསྐྱེད། པེ་ཅིན། སྣར་ཐང་། [↑](#footnote-ref-51)
33. ནེས། པེ་ཅིན། སྣར་ཐང་། [↑](#footnote-ref-52)
34. ནི། པེ་ཅིན། སྣར་ཐང་། [↑](#footnote-ref-53)
35. གི། པེ་ཅིན། སྣར་ཐང་། [↑](#footnote-ref-54)
36. སྣ། པེ་ཅིན། སྣར་ཐང་། [↑](#footnote-ref-55)
37. གཞན་གཞེད། པེ་ཅིན། སྣར་ཐང་། [↑](#footnote-ref-56)
38. སེང་། པེ་ཅིན། སྣར་ཐང་། [↑](#footnote-ref-57)
39. བཤོལ། པེ་ཅིན། སྣར་ཐང་། [↑](#footnote-ref-58)
40. ཀྱི། པེ་ཅིན། སྣར་ཐང་། [↑](#footnote-ref-59)
41. ཁྲ། པེ་ཅིན། ཁྲོ། སྣར་ཐང་། [↑](#footnote-ref-60)
42. ཆུད་མི་ཟ་དང་། པེ་ཅིན། སྣར་ཐང་། [↑](#footnote-ref-61)
43. པས། པེ་ཅིན། སྣར་ཐང་། [↑](#footnote-ref-62)
44. ཀྱི། པེ་ཅིན། སྣར་ཐང་། [↑](#footnote-ref-63)
45. ཁྱབ། པེ་ཅིན། སྣར་ཐང་། [↑](#footnote-ref-64)
46. ཀྱི། པེ་ཅིན། སྣར་ཐང་། [↑](#footnote-ref-65)
47. ཕྱིར། པེ་ཅིན། སྣར་ཐང་། [↑](#footnote-ref-66)
48. བརྟག པེ་ཅིན། སྣར་ཐང་། [↑](#footnote-ref-67)
49. བརྟག པེ་ཅིན། སྣར་ཐང་། [↑](#footnote-ref-68)
50. བཙོ། སྣར་ཐང་། [↑](#footnote-ref-69)
51. ཤར། པེ་ཅིན། སྣར་ཐང་། [↑](#footnote-ref-70)
52. ཀྱི། པེ་ཅིན། སྣར་ཐང་། [↑](#footnote-ref-71)
53. བརྩིགས། པེ་ཅིན། སྣར་ཐང་། [↑](#footnote-ref-72)
54. ནས། པེ་ཅིན། སྣར་ཐང་། [↑](#footnote-ref-73)
55. སྡིག པེ་ཅིན། སྣར་ཐང་། [↑](#footnote-ref-74)
56. པ། པེ་ཅིན། སྣར་ཐང་། [↑](#footnote-ref-75)
57. གསུངས། པེ་ཅིན། སྣར་ཐང་། [↑](#footnote-ref-76)
58. ལགས། པེ་ཅིན། སྣར་ཐང་། [↑](#footnote-ref-77)
59. ཉིད། པེ་ཅིན། སྣར་ཐང་། [↑](#footnote-ref-78)
60. རྙེད། པེ་ཅིན། སྣར་ཐང་། [↑](#footnote-ref-79)
61. སྤྱོད། པེ་ཅིན། སྣར་ཐང་། [↑](#footnote-ref-80)
62. ཀྱི། པེ་ཅིན། སྣར་ཐང་། [↑](#footnote-ref-81)
63. དག པེ་ཅིན། སྣར་ཐང་། [↑](#footnote-ref-82)
64. སྨད་ལགས། པེ་ཅིན། སྣར་ཐང་། [↑](#footnote-ref-83)
65. གསུངས། པེ་ཅིན། སྣར་ཐང་། [↑](#footnote-ref-84)
66. བསླུ། པེ་ཅིན། སྣར་ཐང་། [↑](#footnote-ref-85)
67. ཁྱོད་ཀྱིས་ནི། པེ་ཅིན། སྣར་ཐང་། [↑](#footnote-ref-86)
68. ཁྱབ་ཀྱི། པེ་ཅིན། སྣར་ཐང་། [↑](#footnote-ref-87)
69. རླག པེ་ཅིན། སྣར་ཐང་། [↑](#footnote-ref-88)
70. བསྙེངས། པེ་ཅིན། སྣར་ཐང་། [↑](#footnote-ref-89)
71. ཀྱིས། པེ་ཅིན། སྣར་ཐང་། [↑](#footnote-ref-90)